Pecetea a patra

A fost de ajuns un virus numit Coronavirus sau COVID -19, ceva care nu se vede, nu se ştie cum arată, cum şi de unde a venit, dar a cuprins neimaginabil de repede tot Pământul şi face ravagii cu vieţile oamenilor! Ba mai mult, unii oameni, deşi nu au simptome, suferă de COVID -19! Ceva nevăzut, care aduce moarte, precum scrie în Noul Testament!… „Şi când a deschis pecetea a patra, am auzit glasul fiinţei a patra, zicând: Vino şi vezi”; „Şi m-am uitat şi iată un cal galben-vânăt şi numele celui ce şedea pe el era: Moartea; şi iadul se ţinea după el; şi li s-a dat lor putere peste a patra parte a pământului, ca să ucidă cu sabie şi foamete, şi cu moarte şi cu fiarele de pe pământ” (Apocalipsa Sfântului Ioan Teologul, Cap. 6, v. 7; 8).

Suprafaţa Pământului este de 510.065.600 kilometri pătraţi, dintre care 148.939.100 kilometri pătraţi reprezintă uscatul, adică sub 30% și atunci de ce atâta încrâncenare globală. Moartea este ceva abstract, eventual o vorbă…, un cuvânt… Este ceva despre care se ştie că există, şi, deşi nu se vede, este de temut! În Biblie nu este specificată data exactă când va veni calul galben-vânăt să aducă moarte. Învăţăturile creştine, însă, se cunosc cel puţin de când există Sfânta Scriptură. Ele sunt scrise în Vechiul şi Noul Testament, pe înţelesul tuturor oamenilor. Pe de altă parte, din Apocalipsa Sfântului Ioan Teologul, Cap. 6, v. 1; 2; 3; 4; 5; 6; 7; 8, se poate înţelege clar ce era de făcut ca să nu se abată nenorociri asupra omenirii. Înseamnă că se putea lupta cu Moartea şi putea fi învinsă. Sau în cel mai bun caz, se putea evita întâlnirea cu Ea. Aceasta se putea face doar prin credinţă faţă de Dumnezeu, prin păstrarea poruncilor Sale. „Nu vătămaţi pământul, nici marea, nici copacii, până ce nu vom pecetlui, pe frunţile lor, pe robii Dumnezeului nostru” (Apocalipsa Sfântului Ioan Teologul, Cap. 7, v. 3) Dumnezeu a creat pe Pământ primul Om şi i-a dat un nume, Adam, făcându-l unic şi cu identitate. Pe de altă parte, a considerat că e cea mai importantă fiinţă din creaţia Sa făcută după chipul şi asemănarea Tatălui. I-a dăruit apoi în stăpânire şi în îngrijire tot Pământul, cu tot ce cuprinde: apă, uscat, precum şi ce se află în interiorul lui. Apoi i-a creat un loc special în care să-şi ducă existenţa fără griji, fără nevoi, „precum în cer, şi pe pământ”. I-a creat o grădină în Eden, de care să aibă grijă, ca acolo să se simtă acasă la el.

Să nu fie singur, însă, ci împreună cu femeia lui, Eva, pe care Dumnezeu a creat-o din trupul omului, al bărbatului, unicul Adam, adică, şi anume dintr-o coastă, spre a aparţine unul altuia şi a se bucura de viaţă împreună. Iată că sentimentul care ne place nouă foarte mult, „acasă”, vine tocmai de la Facerea lumii, iar iniţiativa îi aparţine Creatorului Suprem. Adam şi Eva (bărbatul cu femeia lui) au ales libertatea de a-şi decide singuri modul de viaţă: să cunoască „binele şi răul”. Au căzut în ispită, muşcând din fructul oprit, încălcând Cuvântul Tatălui. Se spune că au păcătuit prin neascultare, drept pentru care au fost izgoniţi din Rai, spre a simţi cu adevărat cum e după ce şi-au luat viaţa în propriile mâini. Datorită nesocotirii Poruncilor şi Învăţăturilor, oamenii, în decursul timpului, au devenit adesea robii propriilor nesăbuinţe, ale răutăţilor şi trufiei. Au suferit cataclizme, molime, războaie, foamete, cutremure etc., iar din toate acestea nu au învăţat nimic şi au continuat să ducă mai departe acelaşi mod de viaţă. Anul 2020 a început cu ivirea ca din senin, a unui virus, care, cu o repeziciune de nedescris a devenit pandemie. Aşa cum este scris în Noul Testament – Apocalipsa, Capitolul 6, versetele 6 şi 7, a cuprins a patra parte a Pământului, producând Moarte şi panică în Lume. Lumea toată a căzut sub robia virusului numit Coronavirus sau Covid -19, faţă de care cele mai puternice state s-au dovedit a fi neputincioase. Spune Dimitrie Bolintineanu în legenda lui Daniil Sihastrul: „Ce e oare traiul, dacă e robit? / Sărbătoare-n care nimeni n-a zâmbit?”. Bolintinuanu se referă la lupta lui Ştefan Vodă, Domnul Moldovei, cu turcii care continuu porneau să cotropească ţinuturi, spre a le înrobi. În anul 2020, omenirea se află sub robia virusului Covid -19, ca o mare pedeapsă. Pedeapsa nu a venit de la Dumnezeu, că El e bun şi milostiv! Vina este a oamenilor. A unora dintre oameni, care au adus moartea dar au şi îngreunat viaţa semenilor prin suferinţe, lipsire de libertate şi de iubire. Doar cine iubeşte ştie cât e de mare suferinţa, când nu-ţi poţi îmbrăţişa copiii, nepoţii, rudele, prietenii… Dumnezeu, printre alte daruri i-a dat omului inteligenţa, dorinţa pentru ştiinţă şi cercetare. Spre a produce noutăţi, creaţii benefice atât pentru sine, cât şi pentru întreaga omenire. Şi, totuşi, în multe cazuri au existat oameni care au folosit ştiinţa pentru distrugere: „Ştiinţă distructivă”. Au creat bombe, arme, rachete şi alte obiecte periculoase pentru fiinţele de pe pământ. Au creat arme biologice. Cauzele sunt multiple, dintre care: răutatea, ura, lăcomia, dorinţa de a deveni de temut, spre supunerea semenilor, a popoarelor, a Lumii întregi. Începutul Lumii s-a bazat pe organizarea familiei alcătuită din Adam şi Eva, bărbatul şi femeia lui, care au trăit împreună până la adânci bătrâneţi şi au dat naştere la fii şi fiice. „Iar de toate, zilele vieţii lui Adam au fost nouă sute treizeci de ani şi apoi a murit” (Facerea, Cap. 5, v. 5). După el au urmat fiii şi fiicele lui, care au născut, la rândul lor, fii şi fiice. Astfel s-a înmulţit lumea, din porunca şi iubirea Lui Dumnezeu. Alcătuirea familiei reprezintă unul dintre reperele importante ale existenţei Lumii. Familia înseamnă părinţi, copii, nepoţi, strănepoţi, străstrănepoţi etc., până în veacul vecilor. Firul care o menţine este legătura de sânge, ce are capătul de plecare de la Adam şi Eva. Iar legătura de suflet şi iubire porneşte de la Dumnezeu, Omul fiind cea mai dragă fiinţă dintre creaţiile Sale, căreia I-a dat chipul şi asemănarea Sa. Orice om care se naşte, poate să ajungă bătrân. Depinde de firul vieţii care i-a fost hărăzit de Dumnezeu. Pentru a nu ajunge bătrân, înseamnă că omul va muri de tânăr… Nicio fiinţă de pe pământ nu este nemuritoare. Pentru fiecare au fost rostuite lucrurile, la începutul creaţiei divine, iar apoi, pe parcursul timpului. Lumea nu va pieri până la ultimul om, fiindcă ea a fost creată din Cuvântul şi Iubirea Lui Dumnezeu. Iar de va voi El, Domnul Dumnezeul nostru să aibă o Lume mai bună, alegând pe cei mai buni oameni de pe pământ, ferice de cei care vor trăi acele timpuri minunate! Aşadar, iubirea pentru semeni, pentru Pământul cu tot ce deţine el spre a-i fi de folos omului, nu trebuie să-i lipsească nimănui! Iar credinţa şi iubirea pentru Dumnezeu Atotcreatorul trebuie să fie mai presus de orice! Oare, când o fi avut loc prima vânzare a unei bucăţi de teren din suprafaţa Pământului? Cine o fi fost vânzătorul şi cine cumpărătorul? E de înţeles că omul a vândut şi tot omul a cumpărat. Însă, pe ce bază? După cum spune Cartea Sfântă, omul a primit în dar Pământul, spre a avea grijă de el. Cum s-a ajuns, oare, la vânzare şi cumpărare, pe bucăţi? Considerentele sunt că toţi oamenii au drepturi egale asupra Pământului. Dar şi responsabilităţile sunt egale asupra întreţinerii lui. Fiindcă Sfinţii Părinţi ai întregii Lumi sunt Adam şi Eva, iar înmulţirea omenirii a fost porunca Lui Dumnezeu. Poruncile de drepturi şi îndatoriri au venit mai întâi de la Tatăl Ceresc către fiii Adam şi Eva, care, la rândul lor le-au transmis moştenitorilor. Şi, totuşi, cum s-o fi ajuns la vânzarea unui lot de pământ, din Pământul Lumii? Sau, cum s-o fi ajuns să fie de vânzare chiar locul pentru îngropăciune?

Ioana Stuparu

Contents